On:

Keď som zbadal diamantový prsteň na jej ruke, vedel som, že je po všetkom.

Možno nie hneď teraz ale už čoskoro. Všetko sa to pokazí. Naše zaužívané zvyky. Ranné kávy. Po práci pohárik. Po úspešne ukončenom projekte večera v dobrej reštaurácii. Ona si toho lúzra zoberie a nie dlho po svadbe otehotnie a bude starať o jeho deti doma. Sľubná kariéra odsunutá na vedľajšiu koľaj, lebo on to tak chce. Niekto sa predsa musí starať o deti a o domácnosť.

Nevšimla si ma. Sedí na našom obvyklom mieste s kávou v ruke a nervózne bubnuje prstami po stole. Nevie sa dočkať až mi oznámi tú skvelú novinu.

Žalúdok sa mi zovrie. Už teraz viem, že sa musím usmievať a tváriť sa šťastne. Naštvala by sa, keby som zase raz vytiahol ako sa mi ten jej nepozdáva a nemala by to brať až tak vážne.

Vážne nemala. Niečo mi na ňom nesedí. Teda okrem toho, že vďaka nemu prídem o najlepšieho partnera a najlepšiu priateľku akú som kedy mohol mať. Niečo s ním nie je v poriadku.

V prvý moment, keď som videl ako s ňou flirtuje pred rokom na chodbe pri výťahu, vedel som to. Ten bastard sa mi ju pokúsi vziať.

Nechápte ma zle, nie je to tak, že by som ju miloval. Zo začiatku možno bolo medzi nami isté napätie. Príťažlivosť.

Jeden druhého sme si však cenili viac ako partnerov a priateľov než, aby sme všetko zahodili kvôli pár nociam vášne. Nebol by z toho vzťah. Na tie už neverím. Nie po tom, čo sa mi láska môjho života snažila podstrčiť dieťa, ktoré bolo môjho najlepšieho kamaráta z detstva. Už nikdy viac nebudem nikomu dôverovať natoľko, aby som sa znovu nechal zatiahnuť do vzťahu. Hovoriť o láske o budúcnosti. Je to zbytočné. Takže nie, nemilujem ju, len mi na nej záleží.

Obzrela sa ku vchodu. Stretli sa nám pohľady. Usmejem sa, na sekundu som zabudol na diamant na jej prste, ktorý nám toto naše priateľstvo čoskoro zničí. Vykročím k nej, objímem ju, zhlboka sa nadýchnem vône jej vlasov. Mimovoľne sa mi v hlave znovu objaví potláčaná fantázia o sexe s ňou.

Do pekla.

Ona:

Nemešká. Nikdy nemešká. Iste má, ešte pár minút čas, ale aj tak mám pocit, že ak nepríde hneď, tak explodujem. Chce sa mi hystericky smiať aj plakať a kričať. Alebo odpadnúť? Cestou sem, do našej obľúbenej kaviarne som ožiarovala svoje okolie megawattovým úsmevom. Bolia ma svaly na tvári, ale nevadí. Luke ma požiadal o ruku. Budem sa vydávať. Našla som lásku svojho života. Ach bože, už zase sa mi hrnú slzy šťastia do očí. Prestaň, prestaň. Nádych. Výdych. Budem sa vydávať. Aaaaa. Do pekla.